Nordjyllands Beredskab modtog lørdag aften klokken 20.08 en alarm om, at der  var  brand i en landejendom på adressen Herredsvej 44 sydvest for Aars. Ejendommen er nedlagt og ubeboet, og ifølge vagtchef ved Nordjyllands Politi Torben Larsen var der gået ild i en af længerne. Branden var kraftig, og beredskabet fra Aars fik assistance fra stationerne i Farsø og Aalestrup, og der blev også rekvireret en kran fra Beredskabsstyrelsen i Thisted. Ifølge vagtchefen har der været brandfolk til stede ved ejendommen hele natten, og først søndag ved 09-tiden har beredskabet forladt stedet. - Brandårsagen er ukendt, så nu er det op til politiets teknikere at finde ud af årsagen, siger Torben Larsen.

Opsummering:
Politiets teknikere skal se nærmere på en brand i en ubeboet landejendom syd for Aars.